## **Esirukous kristittyjen ykseyden rukousviikolla, reformaation päivänä ja muiden muistopäivien yhteydessä**

kirj. Tomi Karttunen

Oi kaikkien sukupolvien Jumala,

me kiitämme niiden todistuksesta ja kumppanuudesta,

jotka ovat menneet edellämme sekä niiden kumppanuudesta,

jotka kulkevat kanssamme

ja niiden toivosta, jotka tulevat jälkeemme.

Auta meitä ammentamaan rohkeutta ja innoitusta pyhiesi esimerkistä

välinpitämättömyyden, väsymyksen ja pelon keskellä.

Liitymme heidän rukoukseensa kirkkosi puolestaan yhdessä kaikkien pyhien ja enkeliesi kanssa.

*S Liekkejä on monta,*

*valo on yksi,*

*hän on Jeesus Kristus.*

*Liekkejä on monta,*

*valo on yksi.*

*Hän yhdistää meidät.*

Auta meitä muistamaan historiassa tekemästäsi työstä apostolien ja profeettojen kautta

ja läsnäolostasi silloin ja nyt.

Saamme katsoa tähän päivään ja tulevaisuuteen antamasi toivon valossa.

Muistamme pyhiäsi, rakkautesi ja armosi valon välittäjiä,

maailman eri kolkille lähettämiäsi 12 apostolia ja pyhän Raamatun kirjoittajia,

vanhan kirkon opettajia lännessä ja idässä kuten Augustinusta, Monikaa ja kappadokialaisia isiä,

eurooppalaisen lähetystyön suunnannäyttäjiä Helenaa,

Tekla Ikoniumilaista, Gregorius Suurta, Kyrillosta ja Metodiusta,

kirkkosi ja sääntökuntien hengellisiä opettajia kuten

Dominicusta, Fransiskusta ja virsirunoilija Paul Gerhardia,

suomalaisia ja koko Eurooppaa rohkaisseita

pyhiä Birgittaa, Benedictus Nursialaista, Katariina Sienalaista ja Ristin Teresaa,

reformaattoreita Martti Lutheria, Mikael Agricolaa ja Paavali Juustenia,

kristittyjen yhteyttä ja evankeliumisi todistusta rohkaisseita

Dietrich Bonhoefferiä, Maria Pariisilaista, paavi Johannes XXIII:tta,

Martin Luther Kingiä, Niilo Ylivainiota, Maria Kajavaa ja Martti Simojokea.

*Liekkejä on monta,*

*valo on yksi,*

*hän on Jeesus Kristus.*

*Liekkejä on monta,*

*valo on yksi.*

*Hän yhdistää meidät.*

Kiitämme eri kristillisten perinteiden kanssa koettavasta perheyhteydestä:

katolilaisista, ortodokseista, anglikaaneista,

metodisteista, reformoiduista, baptisteista,

helluntailaisista, metodisteista, vapaakirkollisista,

adventisteista sekä eri etnisistä taustoista ja maista maahamme tulleita.

Pyydämme viisautta rakentaa keskinäistä yhteyttä ja ykseyttä edelleen.

Kiitos yhteydestä ja yhteistyöstä Kirkkojen maailmanneuvoston, Luterilaisen maailmanliiton, Euroopan kirkkojen konferenssin, maailmanlaajan kristillisen foorumin, Porvoon kirkkoyhteisön

ja Euroopan protestanttisten kirkkojen yhteisön ja Suomen Ekumeenisen Neuvoston kanssa.

Kiitos yhteydestä ja yhteistyöstä myös muiden globaalien ja alueellisten kumppanuuksien piirissä

sekä matkatoveruudesta kaikkien kumppanikirkkojemme ja yhteistyökumppaniemme kanssa eri puolilla maailmaa.

Siunaa heidän ja meidän kaikkien yhteistä työtä ja antamasi lähetystehtävän hoitamista kirkolliskokouksessa, kirkkohallituksessa, hiippakunnissa ja seurakunnissa sekä eri kirkollisissa järjestöissä valtakuntasi tulon edistämiseksi.

Ole oppaamme ja kompassimme matkalla eteenpäin,

kunnes kaikkien pyhiesi ja koko luomakunnan kanssa olemme kerääntyneitä ikuiseen rakkauteesi.

*S Liekkejä on monta,*

*valo on yksi,*

*hän on Jeesus Kristus.*

*Liekkejä on monta,*

*valo on yksi.*

*Hän yhdistää meidät.*

S *Aamen, aamen*.